Slavikų pagrindinė mokykla

Istorija

Senų liepų prieglobstyje šviečia Slavikų pagrindinės mokyklos langai, išlydėję šimtus jaunų žmonių smėlėtais kaimo vieškeliais į gyvenimą. Mokykloje mes išmokstame parašyti svarbiausius žodžius: motina, tėviškė, tėvynė, o vėliau suprantame tų žodžių prasmę ir vertę.
Keičiasi gyvenimas, keičiasi ir mokykla. 2005 m. sutvarkyta mokyklos elektros instaliacija. 2006 m. rajono savivaldybės ir mero J.Bertašiaus dėka mokykla pasipuošė nauju stogu, o nuo rudens darganų ir žiemos šalčių saugo nauji langai ir durys. Pakeista sporto salės ir koridorių grindų danga. Kiekvienais metais atliekamas klasių remontas. 2007 m. beveik visos klasės aprūpintos naujais baldais. Dalyvavome mokyklų tobulinimo programoje(MTP), įrengta MTP klasė su šiuolaikinėmis mokymosi priemonėmis.
Visapusiška mūsų mokyklos plėtra būtų sunkiai įsivaizduojama be mūsų kraštiečių pono Albino Markevičiaus ir Nemyros Enck nuolatinio rūpesčio jaunųjų slavikiečių švietimu ir ugdymu. Jų dėka įkurtos kompiuterių ir menų klasės, valgykla, biblioteka, įrengti vidaus tualetai, sutvarkyta nuotekų sistema. Mokymo bazė kasmet papildoma naujomis techninėmis priemonėmis. Nuo pirmos klasės visi mokiniai mokomi dirbti kompiuteriais.
Mokykloje mokosi 117 mokinių. Juos moko kvalifikuoti pedagogai: 2 mokytojai metodininkai, 12 vyr. mokytojų. Nuo 2006/2007 m. m. teikiamos specialiojo pedagogo – logopedo paslaugos. Mokykloje dirba socialinis pedagogas, mokytojams talkina mokytojo padėjėjas. Sustiprėjo sunkiau besimokančiųjų mokymosi motyvacija, pagerėjo mokyklos mikroklimatas.
Mokytojai dirba taikydami naujas mokymo(si) formas. Novatorišką darbą inicijuoja pavaduotoja ugdymui R.Dainelienė. Naujausias technines priemones naudoja pati ir tą skatina daryti kitus mokytojus. Sėkmingai dirba pradinių klasių mokytojos J.Čereškevičienė, L.Sinkevičienė, geografijos mokytojas S.Jazukevičius, dailės mokytoja G.Sniečkuvienė, matematikos mokytoja E.Naujokaitienė ir kiti mokytojai. Mokykloje daug dėmesio skiriama gerai besimokančių mokinių ugdymui. Kasmet mokiniai dalyvauja rajoninėse chemijos, fizikos olimpiadose. Sėkmingiausiai dirba direktoriaus pavaduotoja chemijos mokytoja R.Dainelienė , fizikos mokytoja R.Gulbinienė. Pastarosios mokinė J.Tarasevičiūtė mokosi respublikinėje jaunųjų fizikų mokykloje „Fotonas“. Gerai respublikiniuose ir rajoniniuose konkursuose pasirodo jaunieji mokyklos dailininkai. 9 klasės mokinės J.Tautkevičiūtės darbais iliustruotas 2008 m. Šakių kalendorius. 3 klasės mokinės D.Šuikaitės (mokytoja V.Rakickienė) darbas pripažintas geriausiu „Zanavykų bankelio“ organizuotame piešinių konkurse „Kalėdų pasaka“.
Didelė dalis mokyklos mokinių dalyvauja užklasinėje veikloje. Mokiniai noriai dainuoja vokaliniame ansamblyje, kuriam vadovauja mokytoja D.Janušaitienė. Eucharistiniam chorui vadovauja mokytoja D.Liorančienė. Dailės būrelį, vadovaujamą mokytojos G.Sniečkuvienės, noriai lanko jaunieji mokyklos dailininkai. J.Tautkevičiūtės grafikos darbai papuošė Šakių 2008 metų kalendorių. Mokiniai savo gebėjimus gali plėsti rusų, anglų kalbų, informacinių technologijų, jaunųjų fizikų, chemikų būreliuose. Šiemet bus 10 metų kaip mūsų mokyklos dviratininkai (vadovas J.Rakickas) puikiai pasirodo ne tik zoninėse, bet ir respublikinėse dviratininkų varžybose „Saugus ratas“. 2007 m. respublikinėse varžybose mokyklos dviratininkų komanda (K.Bosaitė, K.Rakickaitė, A.Lekavičius, R.Baltrušaitis) iškovojo pirmąją vietą. K.Rakickaitė Lietuvą atstovauti komandoje buvo pakviesta į tarptautines dviratininkų varžybas, kurios vyko Ispanijoje.
Užklasinę veiklą mokykloje koordinuoja mokytojos V.Zubrickaitė ir J.Čereškevičienė. Mokykloje vyksta valstybinių švenčių minėjimai, tradiciniai mokyklos renginiai, šeimų sporto šventės seniūnijos taurei laimėti. Švenčių džiaugsmus ir rūpesčius su mokykla visada dalinasi Slavikų seniūnas V.Sprainaitis.
Mokiniai vyksta į pažintines ekskursijas, plačiau susipažįsta su Lietuvos istorinėmis vietovėmis, žymių žmonių tėviškėmis, istoriniais paminklais. 2007/2008 m. m. pradžioje jau su naujuoju mokyklos autobusu vadovaujami mokytojų R.Gulbinienės ir V.Zubrickaitės mokiniai apžiūrėjo Panemunės pilis, susipažino su Pažaislio architektūriniu ansambliu, aplankė Petrašiūnų kapines, kur ilsisi daug Lietuvai nusipelniusių žmonių. Minėtos integruotos kelionės labai glaudžiai susijusios su visu ugdomuoju procesu.
Mokyklos gyvenimas glaudžiai susijęs su daugeliu Slavikų krašto žmonių pagalba. Nuolat bendraujame su Laisvalaikio ir pramogų centro darbuotojomis R.Baltrušaitiene, kaimo bibliotekos bibliotekininke A.Kuncaityte, nenuilstančia kultūros židinio kurstytoja V.Jakaitiene.
O svarbiausia, esame dėkingi mokinių tėveliams, kurie savo vaikų ugdymą patiki mūsų mokyklai, supranta, pritaria, padeda siekti bendrų tikslų.